આ પૃથ્વી ઉપર રહેનારા બધાં પ્રાણીઓમાં સૌથી વધારે બુદ્ધિશાળી પ્રાણી માણસ છે અને તેથી એ બોલી શકે છે. જ્ઞાન મેળવી શકે છે અને દિન-પ્રતિદિન શોધખોળ કરીને આગળ પ્રગતિ કરી રહ્યો છે. માનવીઓએ પોતાની વિચારશક્તિને બહુ જ સુંદર રીતે શોધખોળ કરવામાં વાપરી અને જેમ જેમ એ શોધ કરતો ગયો તેમ તેમ વધારે ને વધારે કાંઈક નવું શોધી કાઢવાની ઈચ્છા તીવ્ર બનતી ગઈ. એણે અગ્નિનો ઉપયોગ કેવી રીતે કરવો એ શોધી કાઢ્યું. અને ફાનસ વાપરતો માનવી એક દિવસ એકાએક સ્વીચ ઑન કરીને ઘરમાં પ્રકાશ ફેલાવી શક્યો. પછી તો ઘરમાં, ઑફિસોમાં, જગા-જગાએ રેડિયો આવ્યો અને દૂર-દૂરના સમાચાર મળવા લાગ્યા. પછી ફ્રીજ આવ્યું એ તો માણસને ખૂબ ઉપયોગી થયું. પછી ટ્રેનો મળી. તો એ જ માનવી પગે ચાલીને જવાને બદલે ઝડપથી પહોંચીને મિત્રોને અને કુટુંબીજનોને મળતો થયો. એ જ ટ્રેન કોલસાથી કેવી રીતે ચલાવી શકાય એ સમજીને એ રીતે કરવા લાગ્યો અને માણસજાત ખૂબ ખુશ થઈ. આમ, શોધો તો ખૂબ થઈ અને આજે તો આપણે કમ્પ્યૂટરના જમાના સુધી પહોંચી ગયા છીએ. તેનું માન આપ સર્વેને મળે છે. ઉપરાંત માનવજાતની તંદુરસ્તી અને સુખ-શાંતિ માટે દવાઓની શોધ તમે જ કરી. અસાધ્ય રોગોને સાધ્ય કર્યા. આમ, આપ સૌની શોધે દુનિયાને ઘણું બધું આપ્યું.